Devendra Fadnavis

Devendra Fadnavis (s. 22. heinäkuuta 1970) on intialainen poliitikko, joka toimii Maharashtran osavaltion pääministerinä. Hänet valittiin kolmannelle kaudelle joulukuussa 2024. Aiemmin hän toimi samassa virassa vuosina 2014–2019. Tultuaan valituksi toiselle kaudelle hän oli Maharashtran ensimmäinen toiselle kaudelle valittu pääministeri, joka ei edustanut kongressipuoluetta. Toinen kausi kesti kolme päivää.

Fadnavis syntyi Nagpurissa bramiiniperheeseen, jolla oli hänen isänsä kautta yhteyksiä hindunationalistiseen Rashtriya Swayamsevak Sangh -järjestöön. Hän aloitti poliittisen uransa 1990-luvulla kotikaupunkinsa Nagpurin kunnallispolitiikassa. Hänet valittiin Nagpurin kaupunginvaltuustoon kahdesti vuosina 1992 ja 1997. Vuodesta 1997 alkaen hän toimi kaupungin pormestarina, ollen Intian toiseksi nuorin pormestari valituksi tullessaan.

Fadnavis aloitti ensimmäisen virkakautensa Maharashtran pääministerinä vuonna 2014. Osavaltiopääministerinä hän antoi maratheille kiintiöpaikkoja ammattiryhmiin ja koulutuksiin, jotta sai tyynnytettyä näiden protesteja. Hän oli vuonna 1975 pääministerikautensa päättäneen Vasantrao Naikin jälkeen ensimmäinen Maharashtran pääministeri, joka onnistui pysymään virassaan viisi vuotta kestävän kauden loppuun asti. Fadnavis onnistui myös vaikuttamaan oppositiopuolueiden johtajiin houkutellen näitä siirtymään Intian kansanpuolueen riveihin.

Fadnavisin valinta toiselle kaudelle 23. marraskuuta 2019 nähtiin yllättävänä, koska Shiv Senan, kongressipuolueen ja Nationalist Congress Partyn (NCP) uskottiin liittoutuvan keskenään osavaltiohallituksen muodostamiseksi. Osavaltio oli ollut Intian keskushallinnon hallinnassa 12. marraskuuta alkaen, koska hallitusta ei syntynyt. Shiv Sena oli eronnut Modin toisesta hallituksesta vaadittuaan itselleen Maharashtran pääministerin virkaa. Fadnavis pääsi jatkokaudelle, kun NCP:n Ajit Pawar sai tehtyä sopimuksen, jonka kautta hänestä tuli Fadnaviksen osavaltiohallituksen varapääministeri. Fadnavisin ja Pawarin hallitus kaatui kolmen päivän kuluttua, kun Pawar ilmoitti eroavansa tehtävästään. Tämän jälkeen Fadnaviksen toisella osavaltiohallituksella ei ollut enää enemmistöä parlamentissa. Vuonna 2019 osavaltiossa nousi valtaan kongressipuolueen, hindunationalistisen Shiv Senan ja keskustalaisen Nationalist Congress Partyn liittouma, jolla oli 144 paikkaa 288:stä.  Shiv Senaa johti puolueen perustaja Bal Thackerayn poika Uddhav Thackeray, jonka puolue ajautui kriisiin vuonna 2022. Shiv Senan osavaltioministeri Eknath Shinde ja noin 40 muuta edustajaa arvosteli liittouman heikentävän Shiv Senan hindulaisia perinteitä. Shinden mukaan puolueelle luontevampi liittolainen olisi hindunationalistinen Intian kansanpuolue. Poliittisen kriisin kaadettua Maharashtran osavaltiohallituksen uudeksi pääministeriksi valittiin Shiv Senan Eknath Shinde, jonka varapääministerin valan Fadnavis vannoi 30. kesäkuuta 2022. Varapääministerinä Fadnavis väitti aiheuttaneensa Shiv Senan hajoamisen 2022 ja Nationalist Congress Partyn jakautumisen seuraavana vuonna.

Lähteet

Aiheesta muualla

Luokka:Maharashtran pääministerit
Luokka:Intian pormestarit
Luokka:Intian kansanpuolueen poliitikot
Luokka:Vuonna 1970 syntyneet
Luokka:Elävät henkilöt